Splitkeinfabrikken ble i 1950 flyttet til Hønefoss og fusjonert med skiproduksjonen til Alme & Brodahl. På Hønefoss hadde Alme & Brodahl startet produksjon av splitkeinski fra høsten 1937, og skimerket Splitkein var et resultat av sammenslåingen. Splitkeinski var en videreutvikling av den berømte Brodahl-skia og hadde sine største meritter under de olympiske vinterlekene i Oslo i 1952 og Cortina d'Ampezzo i 1956, da Hallgeir Brenden vant gull på henholdsvis 18 km og 15 km med slike ski.